Komisijos reglamentas (EB) Nr. 1501/2002
2002 m. rugpjūčio 22 d.
iš dalies keičiantis Reglamentą (EB) Nr. 2848/98 dėl išsamių taisyklių taikant kvotų atpirkimo programą žaliavinio tabako sektoriuje
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1992 m. birželio 30 d. Tarybos reglamentą (EEB) Nr. 2075/92 dėl bendro žaliavinio tabako rinkos organizavimo [1] su paskutiniais pakeitimais, padarytais Reglamentu (EB) Nr. 546/2002 [2], ypač į jo 14a straipsnį,
kadangi:
(1) 1998 m. gruodžio 22 d. Komisijos reglamento (EB) Nr. 2848/98, nustatančio išsamias Tarybos reglamento (EEB) Nr. 2075/92 taikymo taisykles dėl priemokų schemos, gamybos kvotų ir konkrečios pagalbos, suteikiamos augintojų grupėms žaliavinio tabako sektoriuje [3], su paskutiniais pakeitimais, padarytais Reglamentu (EB) Nr. 1005/2002 [4], 35 straipsnio 2 dalis numato laikotarpį nuo rugsėjo 1 d. iki gruodžio 31 d., kaip kvotų atpirkimo procedūros dalį, per kurį valstybė narė paviešina augintojų ketinimus parduoti savo kvotas, kad kiti augintojai galėtų jas nupirkti, kol jos bus galutinai atpirktos.
(2) Patirtis parodė, kad šis keturių mėnesių laikotarpis yra per ilgas, ir todėl jį reikėtų sutrumpinti per pusę ir taip paspartinti atpirkimo procedūrą ir padaryti ją patrauklesnę augintojams kadangi netikrumo laikotarpis, laukiant pardavimo procedūros pabaigos, taip pat sutrumpėja.
(3) Keistinas laikotarpis prasideda rugsėjo 1 d., todėl šis reglamentas turi įsigalioti nedelsiant.
(4) Šiame reglamente numatytos priemonės atitinka Tabako vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 2848/98 35 straipsnis iš dalies keičiamas taip:
a) 35 straipsnio 1 ir 2 dalyse nuoroda "rugsėjo 1 d." pakeičiama "lapkričio 1 d.";
b) 35 straipsnio 3 dalis pakeičiama tokiu tekstu:
"3. Kai baigiasi antros dalies pirmoje pastraipoje nustatytas dviejų mėnesių laikotarpis, kvotos, kurių nenupirko augintojai, atperkamos nuolatinai."
2 straipsnis
Šis reglamentas įsigalioja jo paskelbimo Europos Bendrijų oficialiajame leidinyje dieną.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2002 m. rugpjūčio 22 d.